OpenLLM-France/wikimedia huggingface dataset:
# Taz Skylar

Tarek Yassin Skylar, conegut com Taz Skylar (Illes Canàries, 5 desembre de 1995) és un actor britànic i espanyol.

## Biografia

Skylar va néixer i es va criar a l'illa canària de Tenerife, Espanya, del seu pare Hassan Yassin, un àrab d'origen sierraleoniano-libanès, i de la seva mare Gwen Skylar, anglesa nascuda a Yorkshire. Té la doble nacionalitat amb Espanya i el Regne Unit.
Va treballar creant taules de surf des dels 15 anys després de deixar l'institut. Va intentar allistar-se com a reservista a l'exèrcit britànic el 2016, però va fallar les proves mèdiques després d'un accident de cotxe que li va provocar una commoció cerebral. Va haver d'esperar un any abans de poder tornar a sol·licitar per unir-se a l'exèrcit, així que va començar a escriure i actuar.

## Carrera

Skylar va començar la seva carrera al Regne Unit, on va començar a actuar en diversos papers petits. El 2015, va aparèixer als curtmetratges Venom i Beautiful. Després va interpretar a David al curtmetratge Trophy (2016) abans d'aparèixer com a Caps a The Reserves del 2018 al 2019, que també va escriure i produir.
El seu debut en una producció important va tenir lloc el 2021, quan es va confirmar que apareixia a la sèrie One Piece en el paper de Sanji.

## Filmografia
### Cinema

| Any | Títol | Paper |
| 2019 | The Kill Team | Sergent Dawes |
| 2019 | Lie Low | Marty |
| 2020 | Villain | Jason |
| 2021 | Boiling Point | Billy |
| 2022 | The Deal | Gin |

### Televisió

| Any | Títol | Paper | Notes |
| 2018–2019 | The Reserves | Caps | |
| 2022 | Agatha Raisin | Harry Beam | episodis: 4x02-4x03 |
| 2022 | The Lazarus Project | Walt | episodis: 1x01-1x06 |
| 2023 | One Piece | Sanji | 4 episodis |

### Curtmetratge

| Any | Títol | Paper |
| 2015 | Venom | Víctima |
| 2015 | Beautiful | Jasper |
| 2016 | Trophy | David |
| 2018 | Neon | Neon |
| 2018 | Multi-Facial | Mike |
| 2019 | The Final Gift | Betim |
| 2021 | Split Sole | |
| 2022 | Dead Silent | Liam |

## Referències

* ↑ «Taz Skylar E-Talenta» (en anglès).
* ↑ «Tarek "Taz" Yassin Skylar» (en anglès).
* ↑ «Taz Yassin & VISSLA» (en anglès), 25-07-2014.
* ↑ «Tarek Skylar» (en anglès), 2016.
* ↑ «Taz Skylar Voicebank London» (en anglès). Arxivat de l'original el 2023-06-15. [Consulta: 9 setembre 2023].
* ↑ «The Spanish Sanji of One Piece live-action demonstrates his powerful kick» (en anglès), 20-11-2021.
* ↑ «Netflix's One Piece: Taz Skylar Readies to Play Sanji in New Photo» (en anglès).
* ↑ Alexandra Del Rosario. «'One Piece': Iñaki Godoy To Star As Monkey D. Luffy In Netflix Live-Action Series; Mackenyu, Emily Rudd, Jacob Romero Gibson & Taz Skylar Board Cast» (en anglès), 09-11-2021.

## Enllaços externs

* Taz Skylar a Internet Movie Database (anglès)
# Tamil Eelam

Tamil Eelam (en tàmil: தமிழ் ஈழம், tamiḻ īḻam) és el nom que donen els tàmils de Sri Lanka, a l'estat independent al qual aspiren, format per les regions del nord i de l'est de l'illa de Sri Lanka. Ilaṅkai (இலங்கை) i Īḻam (ஈழம்) són els noms tàmils per a l'illa sencera.
Entre 1983 i 2009 una part del territori reclamat (entre un 40% i un 50%) va arribar a estar sota el control de facto dels Tigres d'Alliberament de Tamil Eelam (LTTE, sigles del nom en anglès, Liberation Tigers of Tamil Eelam). La zona administrada pel LTTE incloïa els districtes sencers de Kilinochchi i Mullaiththeevu, la majoria dels districtes de Mannar, Batticaloa i Vavuniya, i parts dels de Trincomalee i Amparai. Aquest estat tàmil, però, mai no va arribar a tenir cap reconeixement ni del mateix Sri Lanka ni per part d'altres estats.
Les franges septentrional i oriental de Sri Lanka sota el control del LTTE estaven governades com un estat de facto gairebé independent, amb el seu propi tribunal suprem, força de policia, exèrcit de terra, armada, força aèria, servei d'intel·ligència, i fins i tot banc central; tot i que aquestes institucions no eren formalment reconegudes pel govern de Sri Lanka. El subministrament d'electricitat i béns de consum depenia de l'àrea controlada pel govern a través de l'autopista A9. No tenia moneda pròpia i usava la Rupia de Sri Lanka. El LTTE havia acusat sovint el govern d'imposar embargaments sobre béns bàsics, fent passar necessitat a la població civil. No tenia aeroport propi i els visitants estrangers havien de passar per l'aeroport de Colombo.
En el segon dia dels herois nacionals (27 de novembre de 1990), la bandera dels Tigres d'Alliberament de Tamil Eelam sense inscripcions fou adoptada com a bandera nacional de Tamil Eelam (que fins llavors era de facto la bandera del TULF). Des del 1972 el líder del LTTE havia triat el tigre como símbol per la seva vinculació a les civilitzacions dràvides i que representava l'heroisme i l'orgull, i era comparable en combat als soldats tàmils. El color vermell representa el progrés i els canvis socials. Vermell, groc i negre son el colores nacionals triats pel Tamil Eelam. El disseny de la bandera és de 1977.
Entre gener i maig de 2009, però, l'Exèrcit de Sri Lanka va anar capturant els territoris controlats pel LTTE. Després de la derrota militar del LTTE, des de 19 de maig de 2009, Tamil Eelam va deixar d'existir com a entitat física, tot i que roman com a aspiració política entre part de la diàspora tàmil de Sri Lanka.

## Vegeu també

* Tigres d'Alliberament de Tamil Eelam
* Sri Lanka
# Tallassee

Tallassee és una població dels Estats Units a l'estat d'Alabama. Segons el cens del 2000 tenia 4.934 habitants.

## Demografia

Segons el cens del 2000, Tallassee tenia 4.934 habitants, 2.067 habitatges, i 1.343 famílies La densitat de població era de 197,8 habitants/km².
Dels 2.067 habitatges en un 28,3% hi vivien nens de menys de 18 anys, en un 45% hi vivien parelles casades, en un 16% dones solteres, i en un 35% no eren unitats familiars. En el 32,4% dels habitatges hi vivien persones soles el 18,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,33 i el nombre mitjà de persones que vivien en cada família era de 2,94.
Per edats la població es repartia de la següent manera: un 24,5% tenia menys de 18 anys, un 7,7% entre 18 i 24, un 24,3% entre 25 i 44, un 21,7% de 45 a 60 i un 21,7% 65 anys o més.
L'edat mediana era de 40 anys. Per cada 100 dones hi havia 83,7 homes. Per cada 100 dones de 18 o més anys hi havia 78,4 homes.
La renda mediana per habitatge era de 23.946 $ i la renda mediana per família de 32.015 $. Els homes tenien una renda mediana de 27.313 $ mentre que les dones 22.993 $. La renda per capita de la població era de 14.859 $. Aproximadament el 16,9% de les famílies i el 22,8% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
* 1 2 3 «Fact Sheet- Tallassee». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 4 juliol 2010].
* ↑ «Geographic Comparison Table- Tallassee». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 4 juliol 2010].
# Teresa Prats Martí

Teresa Prats Martí (8 de gener de 1895, Ciutadilla, Urgell - 27 de juliol de 1936, Barcelona) fou una religiosa de les Dominiques de l'Anunciata, màrtir de la fe i beata catalana.

## Biografia

Nasqué al si d'una família de llauradors. Amb 23 anys entrà al taller de costura que les germanes Dominiques de l'Anunciata dirigien al monestir de Montserrat. Entrà en aquesta congregació l'11 de setembre de 1920, professant a la casa mare de Vic el 5 d'abril de 1922, on quedà destinada i es dedicà a fer classes de costura i a atendre les nenes. Posteriorment la destinaren a Horta, Barcelona, i després al convent del carrer Trafalgar, també a Barcelona, com a cuinera. Allà fou detinguda pels comitès comunistes.

### Martiri

El 27 de juliol de 1936, durant la persecució religiosa de la Guerra civil espanyola, el convent de Trafalgar fou assaltat per milicians i interrogaren les germanes. Identificades cinc d'elles, Ramona Fossas Romans, Adelfa Soro, Ramona Perramon Vila i Otilia Alonso, les traslladaren a diferents comitès, on les obligaren a renunciar a la seva condició de religioses per obtenir la llibertat, però elles s'hi negaren. Els milicians comunistes les pujaren a un camió i les portaren a Vallvidrera, on les dispararen una a una a mesura que baixaven del vehicle. Un grup de metges d'un campament proper hi acudiren poc després. Trobaren mortes tres de les religioses, però dues d'elles sobrevisqueren algunes hores i les traslladaren a un hospital, on pogueren narrar el que els havia passat.

## Beatificació

Teresa Prats fou beatificada per Benet XVI el 28 d'octubre de 2007 a Roma amb unes altres 497 víctimes de la persecució religiosa, incloses les seves companyes de martiri i altres dominiques de l'Anunciata de Manresa: Reginalda Picas i Rosa Jutglar. La seva festa se celebra el 6 de novembre.

## Referències

* ↑ González, Ma. Otilia. Testigos del amor. Madrid: Dominicas de la Anunciata, 2005, p. 11-13.
* ↑ Galmés Mas, Lorenzo. Ejemplares en la vida, heroicas en la muerte. Salamanca: San Esteban, 1994, p. 51-56.
* ↑ «Mártires del siglo XX de la Familia Dominicana».
# Tarrafal

Tarrafal és un concelho (municipi) de Cap Verd, situat a la part septentrional de l'illa de Santiago. La seu és a la vila de Tarrafal. La seva població era de 18.561 segons el cens de 2010.
Sota el règim de Salazar es va construir el camp de concentració de Tarrafal a la plana sud de la vila (Chão Bom) per tancar-hi opositors del règim.

## Subdivisions

El municipi és format per una freguesia (parròquia civil), Santo Amaro Abade. La freguesia se subdivideix en els següents assentaments, amb població segons el cens de 2010:
* Achada Biscanhos (pop: 310)
* Achada Lagoa (pop: 64)
* Achada Longueira (pop: 520)
* Achada Meio (pop: 211)
* Achada Moirão (pop: 587)
* Achada Tenda (pop: 1,242)
* Biscainhos (pop: 695)
* Chão Bom (pop: 5,166)
* Curral Velho (pop: 358)
* Fazenda (pop: 107)
* Figueira Muita (pop: 160)
* Lagoa (pop: 55)
* Mato Brazil (pop: 160)
* Mato Mendes (pop: 194)
* Milho Branco (pop: 165)
* Ponta Lobrão (pop: 435)
* Ribeira da Prata (pop: 1,009)
* Tarrafal (pop: 6,656)
* Trás os Montes (pop: 464)

## Demografia

La majoria de la població és rural. La població urbana és concentrada a la vila de Tarrafal.
Població de Tarrafal, Cap Verd (municipi) (1940—2010) :
| 1940 | 1950 | 1960 | 1970 | 1980 | 1990 | 2000 | 2010 |
| 18.840 | 13.222 | 19.140 | 26.251 | 24.202 | 11.626 | 17.792 | 18.561 |

## Història

El municipi fou creat a començaments del segle xx, quan dues parròquies al nord de l'antic municipi de Santa Catarina es van escindir per crear el de Tarrafal. En 1991 se li va separar una parròquia sud-oriental per crear el municipi de São Miguel.

## Política

El Moviment per la Democràcia és el partit governant del municipi quan guanyà el 43,7% a les últimes eleccions.

### Assemblea Municipal

| | 2004 % | 2004 escons | 2008 % | 2008 escons | 2012 % | 2012 escons |
| Moviment per la Democràcia | 68.82 | 12 | 66 | - | 53 | 9 |
| PAICV | 21.27 | 4 | 28.8 | - | 43.7 | 8 |
| PCD-PRD | 9.9 | 0 | - | - | - | - |

### Municipalitat

| | 2004 % | 2004 escons | 2008 % | 2008 escons | 2012 % | 2012 escons |
| Moviment per la Democràcia | 70.14 | 7 | 67.8 | - | 52.8 | 7 |
| PAICV | 22.06 | 0 | 28.8 | - | 44.2 | 0 |
| PCD-PRD | 7.8 | 0 | - | - | - | - |

## Galeria

* Platja de Tarrafal
* Platja
* Església de l'Abadia de Sant Amaro
* Ajuntament
* Mercat
* Carrer principal

## Referències

* 1 2 3 4 5 6 Font: Statoids
* 1 2 3 4 5 Inclou la població de l'actual municipi de São Miguel.
* ↑ Font: Instituto Nacional de Estatísticas.

## Enllaços externs

* Municipi de Tarrafal Arxivat 2016-03-23 a Wayback Machine.
# Tarragona Agrícola (revista)

Tarragona Agrícola va ser una revista mensual defensora dels interessos agrícoles. Es va començar a publicar a l'octubre de 1913 i es va tancar aproximadament al 1916.
Aquesta revista publicava notícies d'interès agrícola i només es van publicar cinquanta números. El director i propietari era en Josep Mestres i Miquel però l'administraven Quintana i Torres amb el cos de redacció Josep Valls, F. Ballester i Castelló, Lluís Ballester i Ballester, Salvador Martí Güell, i Lluís Carbó i Pereta.
Tenia 32 pàgines amb un format de 170x240 mm. i la subscripció costava 8 pessetes l'any. L'administració es trobava a la Rambla Sant Joan número 62 i l'impremta que s'utilitzava era Francesc Nel·lo. A la primera pàgina i com a capçalera hi podem veure l'escut de Tarragona.
A la Biblioteca Hemeroteca Municipal de Tarragona (BHMT) es conserva tota la col·lecció.

## Bibliografia

* Virgili Bertran, M. Elena: Tarragona i la seva premsa 1900-1980, 1980.

## Enllaços externs

* Revista Tarragona Agrícola a la Biblioteca Hemeroteca Municipal de Tarragona.
# Teostericte

Teostericte (en llatí Theosterictus) va ser un monjo grec de Bitínia que va viure en els regnats de Miquel el Tartamut (820-829) i el seu fil Teòfil (829-842).
Va escriure una biografia del seu mestre Nicetes el Confessor, que fou publicada per Laurentius Surius. Fabricius l'inclou a la seva Bibliotheca Graeca.

## Referències

* ↑ Theosterictus a: William Smith (editor), A Dictionary of Greek and Roman biography and mythology. Vol. III Boston: Little, Brown & Comp., 1867, p. 1094
# Territ pectoral

El territ pectoral (Calidris melanotos) és una espècie d'ocell de la família dels escolopàcids (Scolopacidae) que habita en estiu la tundra de la costa àrtica de Sibèria des de la Península de Taimyr cap a l'est fins a Kamtxatka i en Amèrica des de l'oest i nord d'Alaska cap a l'est pel nord del Canadà incloent les illes Banks, Victòria, Bathurst, Devon, Baffin i Southampton,i el nord-oest de Groenlàndia. Durant l'hivern habita prats humits, estanys i aiguamolls del sud d'Austràlia i Sud-amèrica.

## Referències

* ↑ Territ pectoral a CERCATERM Rev. 12/03/2012
# Territ semipalmat

El territ semipalmat (Calidris pusilla) és un ocell limícola de la família dels escolopàcids (Scolopacidae) que en estiu habita la tundra de l'extrem oriental de Sibèria, oest i nord d'Alaska, nord del Canadà continental, fins Labrador i les illes Banks, Victòria, Rei Guillem i Baffin. En hivern habiten costes i aiguamolls d'Amèrica tropical incloent les Antilles.

## Referències

* ↑ Territ semipalmat a CERCATERM Rev. 12/03/2012
# Territ menut del Canadà

El territ menut del Canadà o territ menut canadenc (Calidris minutilla) és una espècie d'ocell de la família dels escolopàcids (Scolopacidae) que en estiu habita la tundra de les Aleutianes, Alaska i nord del Canadà fins al nord de Labrador i Terranova. En hivern habiten les platges i aiguamolls del sud dels Estats Units, Mèxic, Amèrica Central i nord d'Amèrica del Sud.

## Referències

* ↑ Territ menut canadenc a CERCATERM Rev. 12/03/2012
# Territ roquer

El territ roquer (Calidris ptilocnemis) és un ocell limícola de la família dels escolopàcids (Scolopacidae) que en estiu habita la tundra de la Península de Txukotka, les illes del Comandant, oest d'Alaska i illes Pribilof i Aleutianes. En hivern habiten costes rocoses de la zona nord-occidental d'Amèrica del Nord.
# Tephrocactus molinensis

Tephrocactus molinensis és una espècie de planta fanerògama que pertany a la família de les cactàcies (Cactaceae).

## Descripció

Tephrocactus molinensis creix en petits grups de 25 cm de diàmetre, que sovint estan parcialment coberts de sorra, i assoleixen alçades de fins a 10 cm. Els segments de les tiges estan lleugerament inclinats, i són color marró vermellós, esfèrics a breument en forma d'ou, estan tuberculats. Fan entre 2,5 i 4 cm de llargada i un diàmetre d'1,5 a 3 cm. Les cúspides estan poc desenvolupades. Hi ha de 20 a 25 arèoles distribuïdes uniformement per segment de tija, que són força grans. No hi ha espines. Els gloquidis són vermellosos o grisencs i rarament gairebé blancs s'aixequen en maquetes clars i estan envoltats per un anell de pèl.
Les flors més o menys de color blanc rosat tenen ratlles centrals més fosques. Fan fins a 3 cm de llarg i assoleixen el mateix diàmetre. El seu pericarpel està cobert d'arèoles cobertes de llana. Els fruits de parets primes estan secs.

## Distribució

Tephrocactus molinensis està molt estès al nord de l'Argentina en sòls sorrencs a altituds de 1600 a 2600 m.

## Taxonomia

Tephrocactus molinensis va ser descrita per (J.F. Cels ex F.A.C. Weber) D.R. Hunt & Ritz i publicat a Cactus (Paris) 38: 249, a l'any 1953.

### Etimologia.

Tephrocactus: nom genèric que deriva de les paraules gregues: tephra, "cendra", referint-se al color de la planta) i cactus per la família.
molinensis: epítet geogràfic a on va descobrir per primer cop, prop de la localitat argentina de Molinos.

### Sinonímia

Els següents noms són sinònim de Tephrocactus verschaffeltii:
* Maihueniopsis molinensis (Speg.) F.Ritter in Kakteen Südamerika 2: 390 (1980)
* Opuntia molinensis Speg. in Anales Soc. Ci. Argent. 96: 63 (1923)
* Opuntia schumannii Speg. in Anales Mus. Nac. Buenos Aires 11: 511 (1905), nom. illeg.
* Opuntia denudata F.A.C.Weber in D.G.J.Bois, Dict. Hort. 2: 897 (1898)
* Tephrocactus molinensis var. denudatus (F.A.C.Weber) Backeb. in Cactus (Paris) 38: 249 (1953)

## Referències

* ↑ «Tephrocactus molinensis». Tropicos.org. Missouri Botanical Garden, 05-08-2024.
* ↑ Eggli, Urs; Newton, Leonard E. Etymological Dictionary of Succulent Plant Names (en anglès). Birkhäuser, 2004, p. 156. ISBN 3-540-00489-0.
* ↑ «Synonyms Tephrocactus molinensis (Speg.) Backeb.» (en anglès). Royal Botanic Gardens Kew | Plants of the World Online. [Consulta: 2 agost 2024].
* ↑ «Synonyms of Tephrocactus molinensis (Speg.) Backeb.» (en anglès). WFO Plant List |Snapshots of the taxonomy. [Consulta: 2 agost 2024].

## Bibliografia

* Edward F. Anderson. Das große Kakteen-Lexikon (en alemany). Traducció: Urs Eggli. Stuttgart: Eugen Ulmer KG, 2005, p. 619. ISBN 3-8001-4573-1.

## Enllaços externs

* https://www.llifle.com/Encyclopedia/CACTI/Family/Cactaceae/19054/Tephrocactus_molinensis
# Tepic

* Per a altres significats, vegeu «Tepic (municipi)».
Tepic és una ciutat mexicana capital de l'estat de Nayarit, situada a 915 sobre el nivell del mar i amb una població de 305.176 habitants. Originalment un senyoriu indígena, va ser conquerida, i fundada com a Santiago de Compostela i capital de la província de Nova Galícia el 1530. No obstant la ciutat de Santiago de Compostela va ser traslladada el 1542 a la Vall de Coatlán, i la ciutat de Tepic va recuperar el seu nom original.
La ciutat de Tepic va créixer en importància amb la fundació del Port de San Blas, un dels ports més pròspers del Pacífic mexicà. El 1811 va rebre el títol de "Molt Noble i Lleial Ciutat de Tepic", amb el qual va rebre també el dret a tenir un ajuntament propi. Després de la independència de Mèxic, Tepic es va convertir en la capital d'un cantó de l'estat de Jalisco. Durant el govern del Segon Imperi Mexicà, l'exèrcit de Manuel Lozada va tancar els camins per a fer públiques les demandes dels indígenes a recuperar llurs terres. Manuel Lozada es va sotmetre als serveis de l'emperador, i Maximilià I de Mèxic va respondre amb la creació de la província de Nayarit, de la qual Tepic era capital. Després de la restauració de la república, Benito Juárez va declarar l'antic cantó de Tepic com a Districte Militar el 1867. El president Manuel González el 1884 va convertir al Districte Militar de Nayarit en territori i el 1917, va rebre l'estatus d'estat de la federació amb capital en Tepic.
Alguns dels mexicans més famosos nascuts a Tepic són el químic Luis E. Miramontes, inventor de la píndola anticonceptiva; el poeta Amado Nervo i el cadet Juan Escutia que seria un dels sis alumnes de l'Acadèmia Militar del Castell de Chapultepec que van morir defensant la capital durant la Guerra Estats Units-Mèxic.

## Enllaços externs

* Ajuntament de Tepic
# Tetrahedron

Tetrahedron (abreviatura Tetrahedron), és una important revista científica dedicada a la química orgànica, publicada des del 1957. El seu factor d'impacte és 2,641, el 2014 i fou citada en 10 439 cops. Ocupa la 38a posició de qualitat de revistes dedicades a la química orgànica en el rànquing SCImago.
Publica setmanalment resultats d'investigacions experimentals i teòriques de notable significació i actualitat en el camp de la química orgànica i la seva aplicació a les disciplines relacionades, especialment la química bio-orgànica. Les àrees cobertes per la revista inclouen les múltiples facetes de la síntesi orgànica, reaccions orgàniques, productes de química natural, estudis de mecanisme de reacció i diversos aspectes de l'espectroscòpia. Les principals contribucions originals són en forma d'articles, malgrat també publica articles de revisió i col·leccions de documents originals. El nom Tetrahedron (tetraedre) fa referència a la geometria dels quatre enllaços simples del carboni, base de la majoria de compostos que estudia la química orgànica.

## Referències

* ↑ «Journal Rankings». SCImago, Journal & Country Rank, 2015. [Consulta: 17 març 2015].
* ↑ «Tetrahedron». Elsevier. [Consulta: 17 març 2015].

## Enllaços externs

* Web Tetrahedron
# Chesterton (cràter)

Chesterton és un cràter d'impacte situat prop del pol nord del planeta Mercuri de 37,23 km de diàmetre. Porta el nom de l'escriptor anglès Gilbert Keith Chesterton (1874-1936), i el seu nom va ser aprovat per la Unió Astronòmica Internacional el 2012.

## Referències

* ↑ «Chesterton». Gazetteer of Planetary Nomenclature. United States Geological Survey, 17-09-2012. [Consulta: 3 juny 2017].

## Vegeu també

* Llista de cràters de Mercuri
# Mapleton (Minnesota)

Mapleton és una població dels Estats Units a l'estat de Minnesota. Segons el cens del 2000 tenia 1.678 habitants.

## Demografia

Segons el cens del 2000, Mapleton tenia 1.678 habitants, 637 habitatges, i 443 famílies. La densitat de població era de 431,9 habitants per km².
Dels 637 habitatges en un 36,4% hi vivien nens de menys de 18 anys, en un 57,3% hi vivien parelles casades, en un 9,4% dones solteres, i en un 30,3% no eren unitats familiars. En el 26,1% dels habitatges hi vivien persones soles el 14% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,49 i el nombre mitjà de persones que vivien en cada família era de 3,01.
Per edats la població es repartia de la següent manera: un 26,5% tenia menys de 18 anys, un 8,4% entre 18 i 24, un 26,3% entre 25 i 44, un 18,4% de 45 a 60 i un 20,3% 65 anys o més.
L'edat mediana era de 38 anys. Per cada 100 dones de 18 o més anys hi havia 85,1 homes.
La renda mediana per habitatge era de 38.790 $ i la renda mediana per família de 48.250 $. Els homes tenien una renda mediana de 29.718 $ mentre que les dones 20.656 $. La renda per capita de la població era de 18.375 $. Entorn del 2,9% de les famílies i el 3,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Mapleton». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Mapleton». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].